OBAVIJEST ZA MEDIJE

Inovativna Hrvatska ponovo se okuplja u Ivanić-Gradu !

***Petu godinu zaredom u Ivanić-Gradu održati će se Izložba inovacija******Ivanić-Grad I3G, na kojoj se predstavljaju nadarena djeca i mladi, inovatori i poduzetnici, kako bi razmijenili ideje i iskustva te predstavili najnovije projekte i inovacije.***

*Elektronički i računalni klub* u suradnji s partnerima organizira petu po redu **Izložbu inovacija** **Ivanić-Grad I3G koja će se održati 17. i 18. svibnja 2018. godine** **u Hotelu Sport u Ivanić-Gradu.**

Nakon četiri uspješne godine i zbog sve većeg interesa sudionika, izložba je u ovoj petoj godini održavanja prerasla u nacionalno događanje na kojem će biti predstavljeni ideje, projekti, proizvodi i usluge uspješnih poduzetnika i inovatora te djece i mladih, učenika iz srednjih strukovnih škola i studenata tehničkih i drugih fakulteta. U okviru izložbe održat će se i zanimljiv popratni program događanja s radionicama iz područja tehničke kulture i inspirativnih predavanja inovatora i poduzetnika.

Ovogodišnji ambasador izložbe je tvrtka *STEMI* koju je osnovao tim mladih ljudi, prethodno okupljenih u udruzi *Bura Znanja* - Antun i Josip Vukićević, Luka Fućek, Vlatko Klobučar, Pavao Pahljina i Marin Trošelj. Uspješnom *crowdfunding* kampanjom na web stranici *Indiegogo*, prije nekoliko godina uspjeli su u rekordnom roku prikupiti sredstva za razvoj svog projekta *STEMI*, odnosno prikupiti sredstva za razvoj šesteronožnog robota kojeg su sami i osmislili. Time su započeli s popularizacijom robotike i *STEM* područja (engl. Science, Technology, Engineering and Mathematics) u obrazovanju i na tome od tada kontinuirano rade. Zajedno s udrugom *Programerko* pokrenuli su i projekt *Hrvatska stvara*, kojem je cilj diljem Hrvatske otvoriti *Code Clubove*, centre u kojima će se osnovnoškolci u slobodno vrijeme moći nalaziti, besplatno učiti i stvarati nove tehnologije. Projekt će predstaviti i na ovogodišnjoj izložbi.

Izložba se održava pod pokroviteljstvom predsjednika *Hrvatskog sabora* gospodina Gorana Jandrokovića i *Ministarstva znanosti i obrazovanja*, a partneri su *Hrvatska zajednica tehničke kulture*, *Zajednica tehničke kulture Zagrebačke županije*, *Udruga inovatora Hrvatske*, *Grad Ivanić-Grad*, *Fakultet elektrotehnike i računarstva Sveučilišta u Zagrebu*, *Fakultet strojarstva i brodogradnje Sveučilišta u Zagrebu*, *Fakultet elektrotehnike, računarstva i informacijskih tehnologija Osijek*, *Društvo pedagoga tehničke kulture i informatike grada Samobora, Srednja škola Dugo Selo te* T*ehnički muzej „Nikola Tesla“ u Zagrebu*.

Svečano otvorenje izložbe održat će se u četvrtak, 17. svibnja u 11 sati u *Hotelu Sport*. Sva događanja bit će otvorena i besplatna za posjetitelje, pri čemu organizatori i partneri posebno pozivaju mlade te roditelje s djecom.

Elektronički i računalni klub, Ivanić-Grad